കെആര്എഫ്ബി ഏറ്റെടുത്ത ചങ്ങനാശേരി കവിയൂര് റോഡിന്റെ തലേവര ഇന്നറിയാം ചങ്ങനാശേരി: കിഫ്ബിയില്നിന്നു കെആര്എഫ്ബി നിര്മാണ ചുമതല ഏറ്റെടുത്ത ചങ്ങനാശേരികവിയൂര് റോഡിലെ ജലവിതരണ പൈപ്പുകള് സ്ഥാപിക്കുന്ന ജോലികള് സംബന്ധിച്ച തീരുമാനം ഇന്നറിയാം. ജലവിഭവ മന്ത്രി റോഷി അഗസ്റ്റിന് ഇന്ന് രാവിലെ 11ന് കിഫ്ബി, ജലവിഭവ വകുപ്പ്, പൊതുമരാമത്തു വകുപ്പ് എന്നിവരുമായി തിരുവനന്തപുരത്ത് ചര്ച്ച നടത്തും. ജോബ് മൈക്കിള് എംഎല്എയും യോഗത്തില് പങ്കെടുക്കും. ഈ റോഡില് പായിപ്പാട് മുക്കാഞ്ഞിരം മുതല് ഫാത്തിമാപുരം റെയില്വേ ഓവര്ബ്രിഡ്ജ് വരെ പൈപ്പ് സ്ഥാപിക്കുന്ന ജോലികള് നടക്കാനുള്ളതിനാല് റോഡിലെ ബിസി ടാറിംഗ് വൈകുകയാണ്. ഭാഗത്ത് 13.5കിലോമീറ്റര് ദൂരംവരുന്ന കവിയൂര് റോഡ് ബിഎം നിലവാരത്തില് ടാര് ചെയ്തിട്ടു ഒരു വര്ഷം പിന്നിട്ടിരിക്കുകയാണ്. പൈപ്പ് സ്ഥാപിച്ചെങ്കില് മാത്രമേ ബിസി ടാറിംഗ് നടത്തി റോഡ് നിര്മാണം പൂര്ത്തീകരിക്കാനാകുകയുള്ളു. റോഡിലെ ബിഎം ടാറിംഗ് പൊളിച്ച് പൈപ്പ് സ്ഥാപിക്കുന്നതിന് കിഫ്ബിയുടെയും പൊതുമരാമത്തു വകുപ്പിന്റെയും അനുമതി ആവശ്യമായിരുന്നു. ഇവരുടെ അനുമതി കഴിഞ്ഞ ജൂലൈ മാസം പകുതിയോടെ ലഭിച്ചിരുന്നു. അപ്പോഴേക്കും റോഡിന്റെ നിര്മാണ ചുമതല കിഫ്ബിയില്നിന്നും കെആര്എഫ്ബിക്കു കൈമാറ്റപ്പെട്ടു. പൈപ്പ് സ്ഥാപിക്കല് നടപടികള് വൈകുന്നത് കെആര്എഫ്ബിയുടെ റോഡ് നിര്മാണ ജോലികളെയും ബാധിച്ചിരിക്കുകയാണ്. ബിഎം ടാറിംഗ് പൂര്ത്തിയായിട്ട് ഒരു വര്ഷം പിന്നിട്ടതിനാല് പല ഭാഗങ്ങളിലും ടാറിംഗിന് തകര്ച്ച നേരിട്ടതു ബിസി ടാറിംഗിനെ ബാധിക്കാനിടയുണ്ടെന്നാണ് വിലയിരുത്തല്. കിഫ്ബിയില് നിന്നും അനുവദിച്ച 32.77 കോടി രൂപ വിനിയോഗിച്ചാണ് റോഡ് നിര്മാണ ജോലികള് നടക്കുന്നത്. ഏഴുമീറ്റര് വീതിയിലാണ് ടാറിംഗ് നടത്തുന്നത്. പൊതുമരാമത്ത് വകുപ്പിന്റെ മല്ലപ്പള്ളി ഡിവിഷനാണ് റോഡിന്റെ ബിഎം ടാറിംഗ് വരെയുള്ള ജോലികള് നടത്തിയത്.